ประกาศกระทรวงเกษตรและสหกรณ์ เรื่อง กำหนดอัตราเงินสงเคราะห์ที่ผู้ส่งยางออกนอกราชอาณาจักร ต้องเสียเงินสงเคราะห์เพื่อสมทบกองทุนสงเคราะห์การทำสวนยาง ตามพระราชบัญญัติกองทุนสงเคราะห์การทำสวนยาง พ.ศ. 2503 ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำ
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดอัตราเงินสงเคราะห์ที่ผู้ส่งยางออกนอกราชอาณาจักร
ต้องเสียเงินสงเคราะห์เพื่อสมทบกองทุนสงเคราะห์การทำสวนยาง
ตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติกองทุนสงเคราะห์
การทำสวนยาง (ฉบับที่
๔) พ.ศ. ๒๕๓๐[๑]
 

โดยที่เห็นเป็นการสมควรปรับปรุงอัตราเงินสงเคราะห์ที่ผู้ส่งยางออกนอกราชอาณาจักรต้องเสียเพื่อสมทบกองทุนสงเคราะห์การทำสวนยางเสียใหม่
เพื่อนำไปช่วยเหลือเกษตรกรชาวสวนยางให้ปลูกแทนยางเก่าได้เพิ่มขึ้น

อาศัยอำนาจตามความในมาตรา ๕ และมาตรา ๒๘ แห่งพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติกองทุนสงเคราะห์การทำสวนยาง (ฉบับที่
๔) พ.ศ. ๒๕๓๐ รัฐมนตรีว่าการกระทรวงเกษตรและสหกรณ์ โดยอนุมัติคณะรัฐมนตรี
ออกประกาศกำหนด ดังต่อไปนี้

ข้อ ๑
ให้ยกเลิกประกาศกระทรวงเกษตรและสหกรณ์ เรื่อง กำหนดอัตราเงินสงเคราะห์ที่ผู้ส่งยางออกนอกราชอาณาจักรต้องเสียตามพระราชบัญญัติกองทุนสงเคราะห์การทำสวนยาง
พ.ศ. ๒๕๐๓ ฉบับลงวันที่ ๑๙ มิถุนายน ๒๕๓๓

ข้อ ๒
ให้กำหนดอัตราเงินสงเคราะห์ที่ผู้ส่งยางออกนอกราชอาณาจักรต้องเสียสำหรับยางทุกชนิดที่จะส่งออกในอัตราดังนี้
(๑) ยางแผ่นรมควัน ต้องเสียเงินสงเคราะห์ ในอัตรากิโลกรัมละ
๙๐ สตางค์
(๒) น้ำยางสด ให้ถือเสมือนเป็นยางแผ่นรมควัน
โดยให้ลดน้ำหนักร้อยละหกสิบห้าของน้ำหนักน้ำยาง
(๓) น้ำยางข้นหรือน้ำยางข้นผสมสารเคมี
ให้ถือเสมือนเป็นยางแผ่นรมควัน โดยให้ลดน้ำหนักลงร้อยละสี่สิบของน้ำหนักน้ำยาง
(๔) ยางอื่นนอกจากยางแผ่นรมควันและน้ำยาง เช่น ยางแท่ง
ยางเครพ ยางก้อน เศษยาง เป็นต้น
ต้องเสียเงินสงเคราะห์ในอัตราเดียวกับยางแผ่นรมควัน

ทั้งนี้ ให้ใช้บังคับตั้งแต่วันที่ ๑ มิถุนายน ๒๕๓๔
เป็นต้นไป


ประกาศ ณ วันที่ ๒๙ เมษายน ๒๕๓๔
อาณัติ อาภาภิรม
รัฐมนตรีว่าการกระทรวงเกษตรและสหกรณ์




















พรพิมล/พิมพ์/แก้ไข
๑๗ สิงหาคม ๒๕๔๕

จุฑามาศ/ปรับปรุง
๖ กรกฎาคม ๒๕๕๘






[๑] ราชกิจจานุเบกษา
เล่ม ๑๐๘/ตอนที่ ๘๘/หน้า ๔๕๗๖/๑๖ พฤษภาคม ๒๕๓๔